De Doorns: "Skiet die goed vrek," sê polisie glo | Maroela Media
Die 28-jarige is in die bors geskiet en ses ander is tydens die plaasarbeiders se betoging in dié Bolandse dorp gewond, berig die Cape Times. Dit is nog nie duidelik of die polisie lewendige ammunisie of rubberkoeëls gebruik het nie.
Daniels se ma, Magdalena, sê haar seun, 'n pa en enkelbroodwinner, was nie deel van die betogings nie en hy het slegs saam met die betogers in die rigting van die winkel geloop. Deon Conradie, 'n plaasarbeider, het aan die koerant gesê dat 'n senior polisiebeampte die bevel gegee het dat beamptes moet skiet. "Sy het gesê 'skiet die goed vrek'. Ons was gefrustreerd met die polisie en van die betogers het klippe na hulle toe gegooi en hulle gevloek," het Conradie gesê. Hy sê die skare het begin hardloop toe hulle die skote hoor. "Ek het teruggekyk en Michael op die grond sien lê. Hy was in die bors geskiet. Ek het hom opgetel. Ons het die polisie geroep. Ons het water oor sy gesig gespoel, maar hy wou nie reageer nie."
Daniels is by die hospitaal in Ceres dood verklaar.
Lt.kol. André Traut sê die polisie se Onafhanklike Klagtedirektoraat (Ipid) sal die voorval ondersoek.
Sestien dorpe in die provinsie was deur die staking geraak. Paaie is versper, motorbande verbrand en eiendom beskadig.
Die departement van arbeid het Woensdag 'n twee weeklange opskorting vir die staking aangekondig, op voorwaarde dat die sektorbepaling vir landbou deur die Diensvoorwaardeskommissie ondersoek sal word. Die R70-minimumloon vir plaasarbeiders sal dus gekanselleer en weer onderhandel word.